Iowa

Iowa (IPA:  ) az Amerikai Egyesült Államok egyik középnyugati állama, fővárosa Des Moines. 1846. december 28-án, 29.-ként csatlakozott az Unióhoz. Az államot úgy is emlegetik, mint a „Sólyomszem állam” (angolul Hawkeye State), de a „magas kukorica állama” (Tall Corn State) néven is ismert.

Neve 
Az államot a korábban itt élő iowa nevű sziú nyelvet beszélő, indián törzsről nevezték el.

Földrajza 
Iowa államot keleten a Mississippi folyó választja el Illinois és Wisconsin államoktól, nyugaton pedig a Missouri folyó alkotja majdnem teljes egészében a természetes határt Nebraska és Iowa között.
A Big Sioux folyó az északnyugati sarokban Dél-Dakotával alkot közös határt. Északról Minnesota, délről pedig Missouri államokkal határos.

Fővárosa Des Moines, mely Polk megyében helyezkedik el.

Az államnak sok természetes tava van, ilyen a Spirit-tó, a West Okoboji-tó, az East Okoboji-tó, északnyugaton a Iowa Great tavak, az állam keleti részében pedig a Clear-tó. Emellett számos mesterséges tavat is létesítettek, ezek között a legnagyobbak az Odessa-tó),  a Saylorville-tó, a Red Rock-tó, a Coralville-tó, a MacBride-tó és a Rathbun tavak.

Az állam felszíne enyhén lejt kelet felé. Nyugati részén kissé dimbes-dombos alföldet találunk, a Mississippi mentén pedig a „Driftless Zone” dombvidéke fekszik.

Legalacsonyabb pontja Keokuk (146 m), legmagasabb pontja pedig  az állam északnyugati részén fekvő Hawkeye Point (509 m). Az állam átlagos magassága 335 m; területét tekintetbe véve a szintkülönbség elenyésző.

Iowa talaja a gleccserek által felőrölt gránitból áll, mely gazdag termőfölddé alakult.

Éghajlat 
Iowa éghajlata, mint a legtöbb középnyugati államé, párás kontinentális éghajlat, szélsőséges meleg és hideg hőmérséklettel, valamint nagy hőingadozással. Az átlagos évi hőmérséklet Des Moines környékén 10 °C; az állam más részein 8 °C, míg  Keokuk környékén a Mississippi közelében 12 °C. Télen a sűrű hóesés, tavasszal a szeszélyes időjárás megszokott. Átlagosan évente 50 nap várható viharos tevékenység az állam területén. A tavaszi és a nyári hónapokban nem ritka a tornádó: évente átlagosan 27 tornádóval számolnak.
A nyár párás, forró, a nappali hőmérséklet többnyire 32 °C, de előfordul 38 °C is.

Történet

Prekolumbán korszak 
Amikor 13 000 évvel ezelőtt a pleisztocén jégkorszakban telepedtek le, s a terület, ami ma Iowa gleccserekkel tarkított vidék volt. Az európaiak megjelenése előtt bonyolult társadalmi, politikai és gazdasági viszonyok alakultak ki, ahol a lakosság vadászattal és földműveléssel foglalkozott.
Ez az átalakulás az archaikus korszakban, kb. 10 500-2800 évvel ezelőtt játszódott le, amikor az őslakosság beilleszkedett a környezetbe, s feladva a vándorlást letelepedett, s a lakosság száma megnövekedett.

Kb. 3000 évvel ezelőtt, a késői archaikus korban, az indiánok növénytermesztéssel kezdtek foglalkozni. Ahogy egyre inkább a mezőgazdaság lett a gazdasági élet alapja, megkezdődött az osztályok kialakulása, ezen belül elkülönültek a különböző foglalkozások, s a társadalmi szervezet egyre bonyolultabbá vált.

A történelem előtti időszak vége felé, amely kb. i. e. 900 körül kezdődött, végleges települések alakultak ki, s a lakosság széles körű kereskedelmi tevékenységet folytatott.
Új törzsek és az európaiak megjelenése általános megbolydulást váltott ki, s drámai változások történtek.

Európaiak megjelenése 
Már a francia felfedezők előtt az itt élő indián törzsek kereskedelmi tevékenységet folytattak a fehérekkel.
1634-ben Jean Nicolet és a Nagy-tavak felfedezői közül mások megerősítették a nyugati siou és alfongui indiánok jelenlétét.
Az első francia felfedezők Louis Joliet és Jacques Marquette voltak, akik 1673 júniusában a Wisconsin folyón felhajóztak Iowa területére, majd folytatták útjukat a Mississippin, majd később a francia Hennepin szerzetes követte őket s kontaktust teremtett a helyi sac és meskwaki fox törzzsel. A felfedezők észrevették, hogy a talaj jó minőségű, megművelésre alkalmas, mégis az első fehér embert,  aki itt letelepedett, Julien Dubuque, az ólom bányák kiaknázása érdekelte. Az indiánokkal megállapodott, s a Mississippi partján, ahol ma a róla elnevezett város Dubuque áll, ólom bányát nyitott. 1803-ban az állam a Louisiana Purchase részeként az Egyesült Államok része lett. Ezután az Államok felfedezőket küldött Iowa felderítésére. Zebulon M. Pike a Mississippi, Lewis és Clark a Missouri környékét mérte fel.

Első telepesek 
Az amerikai állam az 1830-as években szabályos harcot vívott az itt élő törzsekkel, akik vezetője Fekete Sólyom volt. Az ellenállás letörése után megkezdődtek a letelepülések.

Az első telepesek, akik hivatalosan telepedtek le Iowa államban családok voltak Illinois, Indiana, és Missouri államokból. Ezután már gyorsan megindult a földfoglalás, a közigazgatás megszervezése és 1846. december 28-án felvételt nyert az Unióba Floridával együtt. Az egyensúly továbbra is fenn maradt, mert Florida rabszolgatartó volt Iowa pedig nem.

Polgárháború és azt követő időszak 
A polgárháború idején Iowa az Uniót támogatta, s Lincolnra szavaztak. A déli és a katolikus telepesek háború ellenes tüntetéseket szerveztek.
Csata nem volt az állam területén, de Iowa élelmiszer és egyéb utánpótlásokat küldött a hadseregnek és a keleti városoknak.

A háború után az állam lakossága gyors ütemben kezdett nőni. 1860-ban 674 913 lakosa volt, viszont 1870-ben már 1 194 020 lakost számláltak.

1917-ben az Egyesült Államok belépett az első világháborúba. Ez jelentős változást hozott az iowaiak életében, mivel többnyire farmerek voltak. A háború kezdetén, 1914-ben, a gazdaság virágzott. Az első mezőgazdaságon alapuló ipar az 1870-es években indult fejlődésnek, s így a manufaktúrák gyors fejlődésnek indultak.

A második világháború idején jelentősen megnőtt a manufaktúrák száma. Az állam gazdasági életében továbbra is a mezőgazdaság játszott fő szerepet, de emellett különböző gyárak épültek, a elkezdték hűtőszekrény, mosógép és mezőgazdasági eszközök gyártását. Élelmiszer termékei világszerte ismertek.

Népesség 

A 2007. évi felmérések alapján Iowa lakosainak száma 2 988 046 fő volt, a hét évvel korábbinál 61 722 fővel több, azaz 2,1%-os növekedést mutatott. Ezek az adatok tartalmazzák a természetes növekedés arányát is (53 706 fő: a születések száma 197 163, a halálozások száma 143 457 volt). A migráció következtében a lakosság száma 11 754 fővel csökkent.

Iowa lakosságának 6,1%-a 5 év alatti, 22,6%-a 18 év alatti, 14,7% pedig 65 éves vagy idősebb volt. A férfiak aránya 49,2%.

A lakosság túlnyomó része nyugat-európai leszármazott. A származás arány szerinti megoszlása a következő: a legnagyobb csoport a német származásúak közössége (35,7%), az ír származásúak aránya 13,5%, az angol leszármazottak aránya 9,5%, az őslakosok leszármazottainak aránya 6,6%, a norvég származásúak aránya pedig 5,7% volt. Iowa lakosainak 3,3%-a (97 000 fő) külföldön született.

Rassz szerinti megoszlás: a fehér rasszba (a spanyol kivételével) tartozik a népesség 91%-a, hispániai vagy spanyol 3,8%, afro-amerikai 2,5%, ázsiai 1,6%, amerikai indián 0,4%; a lakosság 1%-a több rassz keveréke.

Vallás 
A 2001. évi felmérések szerint a vallás szerinti megoszlás a következő volt: 52% protestáns, 23% római katolikus, 13% nem vallásos és 5% nem válaszolt.

Nyelvi közösségek 
Az Iowában beszélt angol két nyelvterületre oszlik. Észak-Iowa lakossága, beleértve Sioux City, Fort Dodge, és Waterloo városok környékét, az észak-közép-amerikai angol dialektust beszélik, melyet Észak-Dakota, Dél-Dakota, Minnesota, Wisconsin és Michigan államokban is használnak.
Közép- és Dél-Iowában, beleértve Council Bluffs, Des Moines és Iowa City környékét, az északi belföldi dialektust beszélik, mely Nebraska, Közép-Illinois és Észak-Indiana államokban is fellelhető.

Legnagyobb városok

Közigazgatás 

Iowa államnak 99 megyéje van. Az egyik északi megyét Kossuth Lajosról nevezték el.

Iowa állam törvényhozói testülete egy Képviselőházból és egy Szenátusból áll.

Gazdaság 
Iowa legfőbb mezőgazdasági termékei a kukorica, szójabab, búza, disznó, marha, tojás, tej és tejtermékek. Ipari tevékenysége az élelmiszer feldolgozás, gépek, elektromos berendezések, kémiai termékek előállítása. Nemzeti szinten Iowa állítja elő a legnagyobb mennyiségű etanolt. Des Moines sok ipari biztosítás központja. A 2005. évi összállami termék 113,5 billió USA dollár, az egy főre eső kereset 23 340 USA dollár volt.

A mezőgazdasággal kapcsolatos üzleti tevékenység 16,4%-át teszi ki a teljes gazdaságnak, míg bevételét tekintve 24,3%-át hozza az állam teljes bevételének. Ez alacsonyabb, mint az iparral kapcsolatos tevékenység aránya: az ipari tevékenység a gazdaság 22,4%-át és az összbevétel 26,5%-át alkotja.

Nevezetességek 
Des Moinesból származik a Slipknot nevű nu metal banda.
John Wayne szülőháza Wintersetben található. 
Iowa államban, West Branchben született az Egyesült Államok 31. elnöke, Herbert Hoover.
A Star Trek tudományos-fantasztikus franchise kronológiája szerint az iowai Riverside város szülötte (lesz) James T. Kirk kapitány, 2233-ban

Mesterséges dombok (Mississippi kultúra)

Jegyzetek

További információk 
Iowa állam hivatalos honlapja 
USA Travel – Iowa